Document ID: 32012D0185

DEĊIŻJONI TAL-KUMMISSJONI
tal-4 ta’ April 2012
li ttemm il-proċediment tal-anti-dumping dwar l-importazzjonijiet taċ-ċiklamat tas-sodju li joriġina fir-Repubblika Popolari taċ-Ċina, ristrett għal żewġ produtturi esportaturi Ċiniżi, Fang Da Food Additive (Shen Zhen) Limited u Fang Da Food Additive (Yang Quan) Limited
(2012/185/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”) u b’mod partikolari l-Artikolu 9 tiegħu,
Wara li kkonsultat il-Kumitat Konsultattiv,
Billi:
A. PROĊEDURA
(1)
Fit-3 ta’ Jannar 2011, il-Kummissjoni Ewropea (“il-Kummissjoni”) rċeviet ilment skont l-Artikolu 5 tar-Regolament Bażiku, li jallega li l-importazzjonijiet taċ-ċiklamat tas-sodju, li joriġinaw fir-Repubblika Popolari taċ-Ċina (“RPĊ”) u li huma prodotti minn Fang Da Food Additive (Shen Zhen) Limited u Fang Da Food Additive (Yang Quan) Limited (“il-grupp Fang Da”) qed ikunu l-oġġett ta’ dumping u b’hekk qed jikkawżaw dannu materjali lill-industrija tal-Unjoni.
(2)
L-ilment tressaq minn Productos Aditivos SA (“il-kwerelant”) l-uniku produttur fl-Unjoni taċ-ċiklamat tas-sodju, li jirrappreżenta 100 % tal-produzzjoni tal-Unjoni tiegħu.
(3)
Fis-17 ta’ Frar 2011, wara konsultazzjoni mal-Kumitat Konsultattiv, il-Kummissjoni ħabbret, permezz ta’ avviż ppubblikata f’Il-Ġurnal Uffiċjali tal-Unjoni Ewropea (2), l-inizjazzjoni ta’ proċediment anti-dumping dwar l-importazzjonijiet taċ-ċiklamat tas-sodju li joriġina fir-RPĊ, ristrett għall-grupp Fang Da.
(4)
Il-Kummissjoni bagħtet kwestjonarji lill-kwerelant, lill-grupp Fang Da u lil importaturi u utenti magħrufa. Il-partijiet interessati ngħataw l-opportunità li jistqarru fehmiethom bil-miktub u li jitolbu smigħ fil-limitu taż-żmien stabbilit fin-notifika ta’ bidu.
(5)
Il-partijiet interessati kollha li talbu dan u li wrew li kien hemm raġunijiet partikolari għalfejn għandhom jinstemgħu, ngħataw smigħ.
B. L-IRTIRAR TAL-ILMENT U T-TMIEM TAL-PROĊEDIMENT
(6)
Permezz tal-ittra tas-17 ta’ Jannar 2012 indirizzata lill-Kummissjoni, il-kwerelant irtira formalment l-ilment tiegħu.
(7)
Skont l-Artikolu 9(1) tar-Regolament bażiku, il-proċediment jista’ jintemm meta jiġi irtirat l-ilment, sakemm tali tmiem ma jkunx fl-interess tal-Unjoni.
(8)
Huwa meqjus li l-proċediment attwali għandu jintemm peress li l-investigazzjoni ma żvelat l-ebda kunsiderazzjoni li turi li t-tali tmiem ma jkunx fl-interess tal-Unjoni. Il-partijiet interessati ġew infurmati kif xieraq u ngħataw iċ-ċans li jikkummentaw. Ma waslu l-ebda kummenti li indikaw li t-tali tmiem mhux fl-interess tal-Unjoni.
(9)
Għaldaqstant, il-Kummissjoni tikkonkludi li l-proċediment ta’ anti-dumping li jikkonċerna l-importazzjonijiet taċ-ċiklamat tas-sodju li joriġinaw fir-RPĊ, ristrett għall-grupp Fang Da, għandu jintemm.
(10)
Ir-reviżjoni bbażata fuq l-Artikolu 2(3) tar-Regolament tal-Kunsill (KE) Nru 1515/2001 (3), tista’ tintemm ukoll,
ADOTTAT DIN ID-DEĊIŻJONI:
Artikolu 1
Il-proċediment ta’ anti-dumping li jikkonċerna l-importazzjonijiet taċ-ċiklamat tas-sodju li joriġina fir-Repubblika Popolari taċ-Ċina, ristrett għal żewġ produtturi esportaturi Ċiniżi, Fang Da Food Additive (Shen Zhen) Limited u Fang Da Food Additive (Yang Quan) Limited, huwa b’dan mitmum.
Artikolu 2
Ir-reviżjoni bbażata fuq l-Artikolu 2(3) tar-Regolament (KE) Nru 1515/2001 hija b’dan mitmuma.
Artikolu 3
Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, l-4 ta’ April 2012.

Labels: 3
4
17
18